APC ta ki amincewa da matakin INEC kan zaben Bauchi - AREWA.ng - Nigeria news.
APC ta ki amincewa da matakin INEC kan zaben Bauchi
Jam’iyyar APC mai mulki a Najeriya ta bayyana matakin da hukumar INEC ta dauka kan sakamakon zabuka jihohin Bauchi da Ribas a zaman wanda ya saba wa doka.
A cikin wata sanarwa da ta fitar a yammacin lahadi, jam’iyyar ta ce ta yi fatali da amincewar da hukumar ta yi da sakamakon zaben karamar hukumar Tafawa Balewa.
Shugaban jam’iyyar reshen jihar Bauchi Alhaji Ahmad Uba Nana ya shaidawa BBC cewa hukumar zabe ba ta da hurumin yin amai ta lashe musamman la’akari da cewa maganar da gaban kotu.
Alhaji Uba ya ce ba za su lamunci matsayin INEC ba, domin kowa ya shaida abin da ya faru a karamar hukumar Tafawa Balewa da kura-kuran da aka samu.
Daga cikin dalilan da jam’iyyar ta bayar har da zargin cewa akwai alaka tsakanin wanda hukumar ta tura domin tantance gaskiyar abin da ya faru a yanki wato Festus Okoye da kuma Kakakin majalisar wakilan kasar Yakubu Dogara wanda dan jam’iyyar PDP ne kamar yadda Alhaji Ahmad Uba ke cewa.
To sai dai a bangare guda jam’iyyar PDP wadda ke kan gaba a zaben na jihar Bauchi ta ce matakin hukumar ya yi mata daidai.
Jam’iyyarta bayyana haka ne duk da cewa da farko ta shigar da kara kotu ta na kalubalantar ayyana sakamakon zaben jihar a zaman wanda bai kammala ba da INEC ta yi da farko.
A tattaunawarsa da BBC shugaban jam’iyyar ta PDP a Bauchi Hamza Koshe Akuyam ya ce dama an riga an yi zabe kuma korafin da aka shigar an warwareta.
Hamza Koshe ya ce dama a duk lokacin da za a zalunce ka, kana da damar rugawa wurin alkali ka bi hakkin ka, kuma dama su ba wai sun ki a sake zaben ba ne abin da suke so shi ne INEC ta saurare su.
Ya kuma kara da cewa hukumar zabe ta gane cewa ta yi kuskure shi ne ya sa ta ce a kammala karbar sakamako da bayyana wanda ya yi nasara.
Hamza ya ce ba wai sun goyi bayan hukumar zabe don suna ganin za su iya nasarar ba ne, sai dai kawai suna ganin matakinta shi ne daidai la’akari da cewa ba a samu hatsaniya a mazabar da a baya ake tunanin sake zaben ba.
A gobe Talata INEC ta ce za ta ci gaba da tattara sakamakon zabe na mazabu da rumfunan zabe domin hada sakamakon karamar hukumar Tafawa Balewa a zaben gwamna da na ‘yan majalisar dokoki na jiha.
Related Topics:APCBauchi governoruba ahmed nana
APC Vs PDP: Why Atiku should not go to court – Clarke
Yadda Jam’iyyu Ke Kokarin Ganin Sun Lashe Zabe A Jihohi Biyar
PDP accuses APC of plotting to compromise election tribunal
Review of Nigerian Newspapers: 10 things you need to know this Monday morning
Masu zanga-zanga sun yi galaba kan soja a Sudan
Wasu jiga-jigan gwamnatin mulkin soja su uku a Sudan sun mika tayin sauka daga kan mukamansu- wata muhimmiyar bukata ce ta masu zanga-zanga a kasar.
Ana kallon manyan janar-janar din a matsayin manyan na-hannun daman tsohon shugaba Omar al-Bashir.
Matakin ya zo ne bayan tattaunawa tsakanin sojoji da jam’iyyun adawa kan yadda za a kafa gwamnatin farar hula.
A wani taron manema labarai, kakakin rundunar sojan kasar Laftanar Janar Shamseddine Kabbashi ya ce bangarorin biyu sun cimma matsaya kan mafi yawan bukatun kuma sun yanke shawarar kafa kwamitin hadin gwiwa don warware duk wasu matsaloli.
Jagororin zanga-zanga a Sudan din sun kira wani maci na mutum miliyan daya a yau Alhamis domin matsawa majalisar koli ta sojan kasar mika mulki ga gwamnatin farar hulla.
Jiragen kasa makare da mutane na isa Khartoum, babban birnin kasar don shiga gangamin da za a yi a wajen shelkwatar rundunar soji.
A karon farko, alkalai sun bayyana cewa za su shiga zanga-zangar don nuna goyon bayansu, a cewar kamfanin dillancin labarai na AFP.
An yi jana’izar mutum 19 a Jigawa
An yi jana’izar mutum 19 da suka mutu sanadiyyar wani hadarin mota a karamar hukumar Gwaram da ke jihar Jigawa ranar Laraba.
Hadarin ya faru ne a garin Gwaram Sabuwa da misalin karfe 11:30 na dare, bayan da tayar gaban motar da ke dauke da fasinjoji 40 ta fashe.
Rahotanni sun ce daga nan ne sai motar ta wuntsula kafin ta kama da wuta. Mutum 21 daga cikin fasinjojin ne dai suka ji rauni.
Wani da abin ya faru a kan idonsa ya ce gawarwakin fasinjojin sun kone “kurumus ta yadda ba za a iya gane su ba.”
“Na ga gawarwakin jarirai shida tare da gawarwakin iyayensu,” in ji shi.
Mutanen da hadarin ya rutsa da su wadanda galibinsu mata ne da kananan yara suna kan hanyarsu ta dawowa daga daurin aure ne.
Zaman fursuna na shekara 3 ko tarar $3,000 ga masu shan shisha
Wuraren da ake shan tabar shisha a Ghana za su dinga fuskantar hukunci mai tsanani idan har ba su bi dokokin kiyaye lafiya da kasar ta tanadar ba.
Shan tabar Shisha dai ya zama ruwan dare a tsakanin matasa a kasar.
Sai dai akwai sabanin ra’ayi kan cewa tabar shisha ba ta da illa kamar taba sigari.
Amma Hukumar Lafiya Ta Duniya WHO da Hukumar Kula da Abinci da Magunguna ta Ghana FDA, ba su yarda da wannan batu ba.
Hukumar ta ce daga yanzu duk mai mashayar da aka kama ana shan shisha a wajen zai fuskanci zaman gidan yari na shekara uku ko a ci shi tarar dala dubu uku, kwatankwacin naira miliyan daya da 80,000 kenan.
Sai dai wannan hukunci zai hau kansu ne kawai idan ba su yi rijistar shishar ba ko kuma idan ba su sanya sanarwar gargadi kan irin hadarin da ke tattare da shanta yake ba.
Yayin shan shisha
Shan wannan taba mai kanshin gaske na kara karbuwa a wurin jama’a a fadin duniya, amma masana harkar lafiya sun ce mafi yawan wadanda suke shanta ba su san hadarin da ke tattare da hakan ba.
Yanzu dai mutane ne da dama suke cin moriyar wannan taba wadda ke tashe a Indiya da Gabas ta tsakiya inda aka ce daga nan ta samo asali.
A Gabas ta tsakiya yayin ya ratsa har tsakanin ‘yan yara maza da mata da ma manyan mata wadanda yawancinsu ba sa shan taba.
Wannan yayi yanzu ya kai har ga kasashen Turai da Brazil da kuma Amurka inda za ka ga shagunan shan wannan taba mai zamani.
Shugaban sashen tiyatar zuciya a babban asibitin kasa na Saudi Arabia, National Guard Health Affairs, Farfesa Hani Najm, ya taba sheda wa BBC a wata tattaunawa cewa yana fargaba shan tabar shisha zai iya kara yawan masu cutukan zuciya a kasashen yankin Gabas ta tsakiya.